## La Mesa General de Negociació de personal funcionari, estatutari i laboral aborda el nou decret sobre indemnitzacions per servicis extraordinaris

*** Nuria Martínez: “Volem que el diàleg social siga una ferramenta real per a la transformació de la nostra administració”**

La Mesa General de Negociació de personal funcionari, estatutari i laboral, integrada per representants de la Generalitat i de les organitzacions sindicals UGT, CCOO i CSIF, ha abordat el nou decret sobre indemnitzacions per servicis extraordinaris.

La consellera de Justícia i Administració Pública, Nuria Martínez, ha presidit la reunió d’esta mesa, que ha comptat amb la participació de la secretària autonòmica d’Administració Pública, Emilia Selva; de la directora general de Pressupostos, Amparo Haro, i del director general de Funció Pública, Javier Lorente.

En concret, s’ha tractat este decret que suposa una millora en el règim i sistema de compensacions per assistències, tant als òrgans tècnics de selecció, com als cursos de formació i altres col·laboracions formatives, en la mesura en la qual fins hui s’han definit com a gratificacions per servicis extraordinaris, quan, segons la seua naturalesa jurídica, han de quedar incloses entre els supòsits d’indemnització per raó de servici. D’esta manera, la normativa autonòmica s’alinea amb la normativa estatal i amb la de la resta de comunitats autònomes.

A més, el nou document inclou una millora del règim jurídic de les gratificacions per servicis extraordinaris, amb la finalitat d’adequar-lo tant als requisits que anualment establix la llei de pressupostos, com al que s’establix en el Decret 42/2019, de 22 de març, del Consell, de regulació de les condicions de treball del personal funcionari de l’Administració de la Generalitat.

Quant a la gestió, s’avança en la simplificació de la tramitació i justificació dels gastos originats per les comissions de servici, mantenint, no obstant això, el necessari control de legalitat del corresponent gasto.

Durant la seua intervenció, la consellera ha reiterat “el compromís del Consell de Carlos Mazón amb el diàleg social com a pilar fonamental de la nostra acció de govern”. “Mantindrem un canal de comunicació obert i permanent amb els sindicats. Volem que el diàleg social siga una ferramenta real per a la transformació de la nostra administració”, ha manifestat.

“El diàleg social és el camí per a construir una Generalitat més moderna, eficient i compromesa amb els seus treballadors. Agraïm el treball dels sindicats i la seua voluntat d’aconseguir acords que beneficien el conjunt dels empleats públics. El nostre compromís és clar: negociar amb rigor, avançar amb responsabilitat i continuar enfortint la nostra funció pública”.

“Estem convençuts que, treballant junts, administració i sindicats, podem construir una funció pública més sòlida, eficient i orientada al benestar de totes i tots”, ha conclòs la consellera Martínez.

Estes dispenses corresponen a les organitzacions sindicals amb dret a estar presents en estes meses en funció de la representativitat obtinguda en els corresponents processos d’eleccions sindicals.

Per la seua part, el director general de Funció Pública ha destacat l’esforç que fa la Generalitat per a fer possible este acord atesa la voluntat de les organitzacions sindicals de prioritzar l’ordenació de l’acció sindical com un dels primers assumptes que cal desenrotllar dins de l’acord de legislatura.

Fecha: 13/03/2025